ലേബര് കോഡ് ചട്ടരൂപീകരണം ചര്ച്ചയ്ക്കുശേഷംമാത്രം: മന്ത്രി വി ശിവന്കുട്ടി കൊച്ചി തൊഴില്മേഖലയില് പുതുതായി കൊണ്ടുവന്ന ലേബര് കോഡുകള്ക്ക് ചട്ടം രൂപീകരിക്കാന് കേന്ദ്രസര്ക്കാര് സമ്മര്ദം ചെലുത്തുകയാണെന്ന് മന്ത്രി വി ശിവന്കുട്ടി പറഞ്ഞു. ട്രേഡ് യൂണിയന് ഭാരവാഹികളുമായി വിശദമായി ചര്ച്ച ചെയ്തശേഷമേ സംസ്ഥാന സര്ക്കാര് ചട്ടം രൂപീകരിക്കൂവെന്നും മന്ത്രി പറഞ്ഞു. എറണാകുളത്ത് കിലെ ലേബര് കോഡ് ശില്പ്പശാല ഉദ്ഘാടനം ചെയ്യുകയായിരുന്നു അദ്ദേഹം. പാര്ലമെന്റ് പാസ്സാക്കിയ ലേബര് കോഡുകളിലെ ചില വ്യവസ്ഥകള് ഐഎല്ഒ നിയമങ്ങള്ക്ക് വിരുദ്ധമാണ്. നിലവിലുള്ള തൊഴില്നിയമങ്ങളെയും തൊഴിലാളികളുടെ താല്പ്പര്യങ്ങളെയും അവഗണിച്ചും വ്യവസായനിക്ഷേപം മാത്രം ലക്ഷ്യംവച്ചുമാണ് ലേബര് കോഡുകള് നിര്മിച്ചിരിക്കുന്നത്. സംസ്ഥാനത്ത് സമാധാനപരമായ തൊഴിലന്തരീക്ഷമാണുള്ളത്. അതില് തൊഴിലാളി സംഘടനകളുടെ പങ്ക് വലുതാണ്. വ്യവസായനിക്ഷേപങ്ങള്ക്ക് അനുകൂലസാഹചര്യമുണ്ട്. നിയമക്കുരുക്കില്പ്പെട്ട് മിനിമം വേതനം നടപ്പാക്കാന് പറ്റാത്ത സാഹചര്യം നിലനില്ക്കുന്നത് നിര്ഭാഗ്യകരമാണെന്നും അദ്ദേഹം പറഞ്ഞു.